Na temelju članka 28. i 181. Statuta Škole i odredaba Zakona o zaštiti na radu (Narodne novine br. 71/14) Školski odbor na sjednici održanoj  **23. svibnja 2017.** donio je

**P R A V I L N I K**

**o zaštiti na radu**

**I. OPĆE ODREDBE**

Članak 1.

Ovim Pravilnikom utvrđuju se:

- mjere zaštite na radu,

- obveze radnika i učenika u provođenju mjera zaštite na radu,

- organizacija ispitivanja radne okoline, sredstava za rad, zaštitne opreme,

- postupanje prilikom nesreće na radu,

- pružanje prve pomoći,

- vođenje evidencije.

Izrazi u ovom Pravilniku, koji imaju rodno značenje, odnose se na osobe oba spola.

**II. MJERE ZAŠTITE NA RADU**

Članak 2.

U skladu sa zahtjevima osnovnih pravila zaštite na radu u Školi se provode mjere zaštite na radu koje se sastoje od:

- procjene opasnosti,

- osposobljavanja radnika za rad na siguran način,

- ispravnosti i kontrole ispravnosti sredstava za rad i zaštitnih sredstava,

- ispitivanja strojeva i uređaja s povećanim opasnostima (bojleri, perilica i sušilica rublja, hladnjak i eventualno novo nabavljeni strojevi ili uređaji),

- zaštite od požara,

- pružanja prve pomoći i medicinske pomoći,

zaštite nepušača, zabrane uzimanja alkohola i drugih sredstava ovisnosti te udaljavanja s rada radnika pod utjecajem alkohola, narkotika ili sl.,

- upoznavanja radnika i učenika o štetnosti pušenja i uzimanja alkohola i drugih sredstava ovisnosti,

- aktivnosti na sprječavanju i odvikavanju od uporabe duhanskih proizvoda.

**III. OBVEZE U PROVOĐENJU MJERA ZAŠTITE NA RADU**

Članak 3.

U okviru provedbe mjera zaštite na radu

**Ravnatelj:**

- brine o zakonitosti rada u izvršavanju poslova zaštite na radu,

- organizira i nadzire izvršavanje poslova zaštite na radu,

- odlučuje o nabavci potrebnih sredstava,

- predlaže i provodi mjere za poboljšanje zaštite na radu,

- provodi odluke nadležnih organa,

- udaljava s posla radnika koji se ne pridržava mjera zaštite na radu,

- upoznaje nove radnike s mogućim opasnostima od povrede na radu i mjerama zaštite,

- surađuje s osobama i službama uključenim u poslove zaštite na radu,

- svaka tri mjeseca, pisano, obavještava povjerenika zaštite na radu o stanju zaštite na radu i planiranim aktivnostima za naredna tri mjeseca,

- obavlja i druge poslove prema posebnim propisima.

**Tajnik:**

- prati propise iz područja zaštite na radu i usklađuje opće akte s propisima,

- vodi evidencije iz područja zaštite na radu,

- elektroničkim putem dostavlja Zavodu za unaprjeđivanje zaštite na radu obavijest o provedenom osposobljavanju radnika,

- organizira poslove ispitivanja strojeva, osposobljavanja radnika i slično, po nalogu ravnatelja.

**Ovlaštenik:**

* brine o osposobljenosti radnika,
* nadzire rad u skladu s pravilima zaštite na radu,
* prati ispravnost sredstava za rad, zaštitne opreme,
* obavlja sve poslove prema članku 24. Zakona o zaštiti na radu i odredbama drugih propisa, koji uređuju ovu materiju.

Ravnatelj određuje ovlaštenika iz reda nastavnika koji nemaju propisani broj sati nastave, u pravilu za jednu školsku godinu. Ovlaštenik se osposobljava u skladu s procjenom rizika.

Ako ravnatelj ne odredi povjerenika navedene poslove obavlja sam.

**Povjerenik radnika za zaštitu na radu:**

* surađuje s ravnateljem i ovlaštenikom na poslovima zaštite na radu,
* osposobljava se za obavljanje poslova zaštite na radu,
* prati provođenje mjera i stanje zaštite na radu,
* predlaže mjere za poboljšanje zaštite na radu,
* obavlja druge poslove prema propisima iz područja zaštite na radu, kolektivnih ugovora i sl.

Članak 4.

Svi radnici i učenici dužni su pridržavati se mjera zaštite na radu, obavještavati ravnatelja, povjerenika radnika za zaštitu na radu i druge nadležne osobe i ustanove o uočenim propustima, promjenama i sl., pristupiti osposobljavanju organiziranom od strane Škole te obavljati druge poslove u skladu s ovim Pravilnikom i drugim propisima.

Članak 5.

Učenici Škole u okviru stručnih predmeta upoznaju se s mjerama zaštite na radu u trajanju 10 školskih sati i nakon toga polažu ispit na temelju kojeg dobivaju potvrdu o provedenoj osposobljenosti.

Nastavnik, koji neposredno sudjeluje u praktičnom radu, dužan je svakodnevno provjeravati predmete i zaštitnu opremu koju učenici koriste te obustaviti rad, ako nisu osigurani svi potrebni uvjeti. Nedostatke koje sam ne može otkloniti, nastavnik prijavljuje voditelju praktične nastave ili tajniku.

**IV. ZAŠTITNA OPREMA, IZVORI OPASNOSTI, ISPITIVANJE RADNE OKOLINE**

Članak 6.

Mjesta u Školi na kojima se koristi zaštitna oprema:

- praktična nastava- radne kute, gumene rukavice, anatomska obuća,

- nastava TZK- trenirka, tenisice,

- domar- radna kuta ili odijelo, zaštitne rukavice, cipele i naočale,

- čišćenje - radna kuta, gumene rukavice, anatomska obuća.

Nabava navedene zaštitne opreme vrši se svake dvije godine odnosno prema potrebi, o čemu odlučuje ravnatelj, a ovisno o stanju postojeće opreme.

Članak 7.

Mogući izvori opasnosti u Školi:

-bojleri, perilica i sušilica rublja te hladnjak, i označeni su kao takvi i opremljeni uputama za rad na siguran način.

Sigurnosni znakovi osim kod uređaja i strojeva s povećanom opasnošću postavljaju se kod vatrogasnih aparata, na vidljivim mjestima u hodnicima o zabrani pušenja, te kao informacija o evakuaciji.

Kontrolu strojeva i uređaja vrše svakodnevno osobe koje ih koriste, a popravke vrše ovlaštene osobe.

Članak 8.

Ispitivanje radnog okoliša u Školi vrši se, prema izrađenoj procjeni opasnosti, od strane ovlaštene osobe.

**V. PRUŽANJE PRVE POMOĆI**

Članak 9.

Za pružanje prve pomoći radnicima i učenicima zadužuju se za to osposobljeni radnici (dr. med. Branka Grabar-Tripalo, nastavnici TZK i zdravstvenog odgoja-Jasenka Gredičak, Igor Man i Marko Tardelli, medicinska sestra Zdenka Bošnjak, stručna učiteljica).

Prilikom zaduživanja ili osposobljavanja radnika za pružanje prve pomoći potrebno je voditi računa da takvi radnici pokrivaju svojim prisustvom u Školi čitavo radno vrijeme Škole, a obvezno vrijeme dok su učenici na nastavi.

Odluku o osposobljavanju donosi ravnatelj.

Članak 10.

U slučaju povrede radnika ili učenika, prisutni nastavnik, ravnatelj ili drugi radnik dužni su osigurati prvu pomoć ozlijeđenom, obavještavanje liječnika, nadležne inspekcije i drugih organa.

Članak 11.

Tajnik evidentira svaku povredu na radu, a tajnik i šef računovodstva daju potrebne upute ozlijeđenom radi ostvarivanja prava na naknadu štete i sl.

**VI. ZAŠTITA NEPUŠAČA, ZABRANA UZIMANJA ALKOHOLA, DUHANSKIH PROIZVODA I DRUGIH SREDSTAVA OVISNOSTI**

Članak 12.

Učenicima i radnicima Škole, i drugim osobama dok borave u školskom prostoru, zabranjeno je pušenje u svim prostorima Škole.

Zabranjeno je unošenje i uzimanje alkohola i drugih sredstava ovisnosti u školske prostorije.

Ravnatelj može izvršiti provjeru je li radnik pod utjecajem alkohola ili drugog sredstva ovisnosti, ako postoji osnovana sumnja ili procjena stanja radnika. Provjera se vrši prikladnim aparatom uz pristanak radnika, a ako odbije provjeru sastavlja se bilješka koju potpisuje ravnatelj i još dvije prisutne osobe. Ako se isti slučaj ponovi dva puta pokreće se postupak odgovornosti za kršenje radnih obveza, koji može završiti otkazivanjem ugovora o radu.

Članak 13.

U Školi se osniva povjerenstvo za borbu protiv pušenja koje čine tri člana, a biraju ih nastavnici na Nastavničkom vijeću.

Povjerenstvo organizira predavanja, postavlja plakate, pribavlja razne druge materijale s ciljem sprječavanja i odvikavanja od uporabe duhanskih proizvoda.

Članak 14.

Povjerenstvo za borbu protiv pušenja u suradnji sa stručnim suradnicima Škole, organizira programe odvikavanja od pušenja uz pomoć stručnih službi i pojedinih stručnjaka, a u okviru materijalnih mogućnosti Škole.

Članak 15.

Povjerenstvo za borbu protiv pušenja utvrđuje broj pušača među učenicima, a na kraju svake školske godine, nakon provedenih mjera i akcija na sprječavanju i odvikavanju od pušenja, utvrđuje rezultate poduzetih mjera i o njima izvještava Nastavničko vijeće.

**VII. RAD S RAČUNALIMA**

Članak 16.

U Školi nema radnih mjesta na kojima se računalo koristi cijelo radno vrijeme, te ne postoji potreba za posebnom zaštitom, ali se na svim mjestima rada gdje se upotrebljava računalo osiguravaju potrebni uvjeti za što sigurniji i ugodniji rad u skladu s propisima.

**VIII. EVIDENCIJE**

Članak 17.

U Školi se vodi evidencija:

- radnika osposobljenih za rad na siguran način i za zaštitu od požara,

- izvršenih pregleda, ispitivanja strojeva, uređaja, instalacija isl.,

- radnika i učenika povrijeđenih na radu odnosno praksi,

- inspekcijskih pregleda i sl. koji se upisuju u knjigu nadzora.

Evidenciju vodi tajnik Škole.

Članak 18.

Tajnik sastavlja godišnji izvještaj o povredama na radu i prosljeđuje ga nadležnoj inspekciji, najkasnije do 15. siječnja za prethodnu godinu.

**IX. PRIJELAZNE I ZAVRŠNE ODREDBE**

Članak 19.

Pravilnik o zaštiti na radu donosi i tumači Školski odbor.

Članak 20.

Danom stupanja na snagu ovog Pravilnika prestaje važiti Pravilnik o zaštiti na radu i zaštiti od požara od 29. travnja 2009.

Članak 21.

Ovaj Pravilnik stupa na snagu osmog dana od objave na oglasnoj ploči Škole.

Članak 22

Ovaj Pravilnik je objavljen na oglasnoj ploči Škole 25. svibnja 2017.

Ravnateljica Predsjednica Školskog odbora

Darinka Štampar Šmaguc, prof. Ljiljana Kutleša Kambrečina, prof.

KLASA:602-03/17-04/01

URBROJ:251-302-05-17-1

Zagreb,25.05.2017.